**МОНГОЛ УЛСЫН ИХ ХУРЛЫН**

**2020 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**5 ДУГААР САРЫН 08-НЫ ӨДӨР /ПҮРЭВ ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁОГ**

|  |  |  |
| --- | --- | --- |
|  № | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-2 |
| ***2.*** | ***Хуралдааны дэлгэрэнгүй тэмдэглэл:***  | 3-6 |
|  | 1.Монгол Улсын Засгийн газар, Бүгд Найрамдах Франц улсын Засгийн газар хооронд байгуулах Санхүүгийн хэлэлцээрийн төсөл /Засгийн газар 2020.03.23-ны өдөр ирүүлсэн, зөвшилцөх/ | 3-6 |
|  | 2.Ажлын хэсэг байгуулах тухай | 6 |

***Монгол Улсын Их Хурлын 2020 оны хаврын ээлжит чуулганы***

***Аюулгүй байдал, гадаад бодлогын байнгын хорооны***

***5 дугаар сарын*** ***08-ны*** ***өдөр /Пүрэв гараг/-ийн***

***хуралдааны товч тэмдэглэл***

 Аюулгүй байдал, гадаад бодлогын байнгын хорооны дарга Т.Аюурсайхан ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл* *зохих 19* *гишүүнээс 11* *гишүүн ирж, 57.9 хувийн ирцтэйгээр* *хуралдаан 15 цаг 40* *минутад Төрийн ордны “Их эзэн Чингис хаан” танхимд эхлэв.*

 *Чөлөөтэй:Б.Бат-Эрдэнэ, Х.Баделхан, Д.Лүндээжанцан, Ц.Цогзолмаа, Б.Энх-Амгалан, Н.Энхболд;*

 *Эмнэлгийн чөлөөтэй: О.Содбилэг;*

 *Тасалсан: Б.Наранхүү.*

 ***Нэг.Монгол Улсын Засгийн газар, Бүгд Найрамдах Франц улсын Засгийн газар хооронд байгуулах Санхүүгийн хэлэлцээрийн төсөл /****Засгийн газар 2020.03.23-ны өдөр өргөн мэдүүлсэн,* ***зөвшилцөх/***

 Хэлэлцэж буй асуудалтай холбогдуулан Сангийн дэд сайд Х.Булгантуяа, Сангийн яамны Хөгжлийн санхүүжилтийн газрын дарга И.Батхүү, мөн яамны Хөгжлийн санхүүжилтийн газрын мэргэжилтэн Ц.Мөнхдэлгэр, Нийслэлийн Засаг даргын Хөгжлийн бодлогын асуудал хариуцсан нэгдүгээр орлогч Ж.Батбаясгалан, Нийслэлийн Засаг даргын Зам, тээврийн асуудал хариуцсан төслүүдийн удирдагч Б.Отгонсүх нар оролцов.

 Хуралдаанд Улсын Их Хурлын Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

 Зөвшилцсөн тухай асуудлын талаар Сангийн дэд сайд Х.Булгантуяа, хэлэлцээрийн төслийн талаар Эдийн засгийн болон Төсвийн байнгын хороодоос гаргасан санал, дүгнэлтийг Улсын Их Хурлын гишүүн Т.Аюурсайхан нар тус тус танилцуулав.

 Танилцуулгатай холбогдуулан Улсын Их Хурлын гишүүн Ж.Батзандангийн тавьсан асуултад Нийслэлийн Засаг даргын Зам, тээврийн асуудал хариуцсан төслүүдийн удирдагч Б.Отгонсүх хариулж, тайлбар хийв.

 **Т.Аюурсайхан**: Монгол Улсын Засгийн газар, Бүгд Найрамдах Франц Улсын Засгийн газар хооронд байгуулах Санхүүгийн хэлэлцээрийн төслийг дэмжье гэсэн санал хураалт явуулъя.

 Зөвшөөрсөн: 6

 Татгалзсан: 4

 Бүгд: 10

 60.0 хувийн саналаар дэмжигдлээ.

 Байнгын хорооны хуралдааны тэмдэглэл болон санал, дүгнэлтийг Засгийн газарт хүргүүлэхээр тогтов.

 *Уг асуудлыг 15 цаг 48 минутад хэлэлцэж дуусав.*

 ***Хоёр. Ажлын хэсэг байгуулах тухай Байнгын хорооны тогтоолын төсөл***

 Хуралдаанд Улсын Их Хурлын Аюулгүй байдал, гадаад бодлогын байнгын хорооны ажлын албаны зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

 Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон холбогдох бусад хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах, санал дүгнэлтийн төсөл боловсруулах үүрэг бүхий ажлын хэсгийг Улсын Их Хурлын гишүүн Х.Нямбаатараар ахлуулан байгуулахаар шийдвэрлэв.

 *Хуралдаан 9 минут үргэлжилж, 19 гишүүнээс 11 гишүүн ирж, 57.9 хувийн ирцтэйгээр* *15 цаг 49 минутад өндөрлөв.*

 Тэмдэглэлтэй танилцсан:

 АЮУЛГҮЙ БАЙДАЛ, ГАДААД БОДЛОГЫН

 БАЙНГЫН ХОРООНЫ ДАРГА Т.АЮУРСАЙХАН

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2020 ОНЫ ХАВРЫН ЭЭЛЖИТ ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**5 ДУГААР САРЫН 08-НЫ ӨДӨР /ПҮРЭВ ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Т.Аюурсайхан**: Ганцхан санал хураалттай шүү дээ. Манайхан суугаарай. Оюундарь гишүүнийг дуудчих.

 Эрхэм гишүүдийн энэ өдрийн амгаланг айлтгая. Байнгын хорооны гишүүдийн ирц бүрдсэн тул Аюулгүй байдал, гадаад бодлогын байнгын хорооны 2020 оны 5 дугаар сарын 8-ны өдрийн хуралдааны хэлснийг мэдэгдье.

 Хэлэлцэх асуудлыг танилцуулъя.

 Нэг.Монгол Улсын Засгийн газар, Бүгд Найрамдах Франц улсын Засгийн газар хооронд байгуулах Санхүүгийн хэлэлцээрийн төсөл /Засгийн газар 2020.03.23-ны өдөр ирүүлсэн, зөвшилцөх/

 Хоёр. Ажлын хэсэг байгуулах тухай.

 Хэлэлцэх асуудалтай холбоотой саналтай хүн байна уу? Алга байна.

 ***Нэг.Монгол Улсын Засгийн газар, Бүгд Найрамдах Франц Улсын Засгийн газар хооронд байгуулах Санхүүгийн хэлэлцээрийн төсөл*** */Засгийн газар 2020.03.23-ны өдөр ирүүлсэн,* ***зөвшилцөх****/*

 Ажлын хэсэг: Сангийн дэд сайд Х.Булгантуяа, Сангийн яамны Хөгжлийн санхүүжилтийн газрын дарга И.Батхүү, мөн яамны Хөгжлийн санхүүжилтийн газрын мэргэжилтэн Ц.Мөнхдэлгэр, Нийслэлийн Засаг даргын Хөгжлийн бодлогын асуудал хариуцсан нэгдүгээр орлогч Ж.Батбаясгалан, Нийслэлийн Засаг даргын Зам, тээврийн асуудал хариуцсан төслүүдийн удирдагч Б.Отгонсүх нар оролцож байна.

 Төслийн талаарх танилцуулгыг Сангийн дэд сайд Булгантуяа танилцуулна.

 **Х.Булгантуяа**: Байнгын хорооны дарга, Улсын Их Хурлын гишүүд ээ,

 Нийслэлийн нийтийн тээврийг хөгжүүлэх төслийг Бүгд Найрамдах Франц Улсын 60.7 сая еврогийн зээлийн хүрээнд хэрэгжүүлэхээр Францын талтай тохиролцоод байна. Төслийн хүрээнд дараах хоёр чиглэлээр дүүжин замын шугам барьж ашиглалтад оруулна. Үүнд, нэгдүгээрт Баянхошуу, Ханын материал, З, 4 дүгээр хорооллын эцэс чиглэлээр 4.9 километр урттай шугам, хоёрдугаарт, 7 буудал, Дарь-Эх, Сансрын тойруу чиглэлээр 5.4 километр урттай шугам, Бүгд Найрамдах Франц Улсын Засгийн газрын зээлийн нөхцөл нь зээлийн хүү жилийн 0.76 хувь, зээлийн эргэн төлөлтийн хугацаа 40 жил, үндсэн төлбөрөөс чөлөөлөгдөх хугацаа 12 жил, хөнгөлөлтийн түвшин 69.9 хувьтай байгаа.

 Энэхүү нэн хөнгөлөлттэй зээлийн хүрээнд Монгол Улсын Засгийн газар болон Бүгд Найрамдах Франц Улсын Засгийн газар хоорондын Санхүүгийн хэлэлцээр байгуулах хэлэлцээрт гарын үсэг зурах асуудлыг хэлэлцэн шийдвэрлэж өгнө үү.

 **Т.Аюурсайхан**: Баярлалаа. Хэлэлцээрийн төслийн талаарх Эдийн засгийн байнгын хорооны санал, дүгнэлтийг танилцуулъя.

 Байнгын хорооны эрхэм гишүүд ээ,

 Монгол Улсын Засгийн газраас 2020 оны 3 дугаар сарын 23-ны өдөр Монгол Улсын Засгийн газар, Бүгд Найрамдах Франц Улсын Засгийн газар хооронд байгуулах Санхүүгийн хэлэлцээрийн төслийг Улсын Их Хурлын холбогдох Байнгын хороотой зөвшилцөхөөр ирүүлсэн билээ. Эдийн засгийн байнгын хороо 2020 оны 5 дугаар сарын 6-ны өдрийн хуралдаанаараа дээрх хэлэлцээрийн төслийн зөвшилцөх асуудлыг хэлэлцлээ.

 Уг хэлэлцээрийг байгуулснаар Нийслэлийн тээврийн үйлчилгээний төрөл хүртээмжийг нэмэгдүүлэх, аялал жуулчлалыг хөгжүүлэх, авто замын түгжрэлийг бууруулах, агаарын бохирдлыг багасгах ач холбогдолтой гэж төсөл санаачлагч үзсэн байна.

 Байнгын хорооны хуралдаанаар төслийг хэлэлцэх үед Улсын Их Хурлын гишүүн Ундармаа, Болд нар төслийн ашиглалтын зардлын тооцоо судалгааг сайжруулах, түүнчлэн эдийн засаг хөрөнгө оруулалтыг дэмжих чиглэлийн бусад томоохон төслүүдийг дэмжих хэрэгтэй гэсэн саналуудыг гаргасан болно.

 Монгол Улсын Засгийн газар, Бүгд Найрамдах Франц Улсын Засгийн газар хооронд байгуулах Санхүүгийн хэлэлцээрийн төслийг Эдийн засгийн байнгын хорооны хуралдаанд оролцсон гишүүдийн олонх зөвшилцөхийг дэмжиж, санал, дүгнэлтээ Аюулгүй байдал гадаад, бодлогын байнгын хороонд хүргүүлэхээр шийдвэрлэлээ.

 Анхаарал тавьсанд баярлалаа.

 Байнгын хорооны дарга Ж.Ганбаатар гэсэн санал, дүгнэлтийг танилцуулж байна.

 Хэлэлцэх асуудалтай холбогдуулж Төсвийн байнгын хорооны санал, дүгнэлтийг би танилцуулъя.

 Байнгын хорооны дарга, эрхэм гишүүд ээ,

 Монгол Улсын Засгийн газар, Бүгд Найрамдах Франц Улсын Засгийн газар хооронд байгуулах Санхүүгийн хэлэлцээрийн төслийг 2020 оны 3 дугаар сарын 23-ны өдөр Улсын Их Хурлын холбогдох Байнгын хороотой зөвшилцөхөөр ирүүлсэн билээ.

 Төсвийн байнгын хороо 2020 оны 5 дугаар сарын 8-ны өдрийн хуралдаанаар дээрх төслийн зөвшилцөх асуудлыг хэлэлцлээ. Төслийн хүрээнд Нийслэлийн нийтийн тээврийн үйлчилгээний төрөл хүртээмжийг нэмэгдүүлэх, аялал жуулчлалыг хөгжүүлэх, авто замын түгжрэлийг бууруулах, агаарын бохирдлыг багасгах чиглэлээр төслийг хэрэгжүүлэхээр төлөвлөсөн байна. Монгол Улсын Засгийн газар, Бүгд Найрамдах Франц Улсын засгийн газар хооронд байгуулах Санхүүгийн хэлэлцээрийн төслийг Төсвийн байнгын хорооны хуралдаанд оролцсон гишүүдийн олонх зөвшилцөхийг дэмжиж, санал, дүгнэлтээ Аюулгүй байдал гадаад, бодлогын байнгын хороонд хүргүүлэхээр шийдвэрлэлээ.

 Улсын Их Хурлын эрхэм гишүүд ээ,

 Монгол Улсын Засгийн газар, Бүгд Найрамдах Франц Улсын Засгийн газар хооронд байгуулах Санхүүгийн хэлэлцээрийн төслийг зөвшилцөх асуудлыг хэлэлцэн шийдвэрлэж өгнө үү.

 Анхаарал тавьсанд баярлалаа.

 Хуралдаан даргалагч, Улсын Их Хурлын гишүүн Тогтохсүрэн гэсэн санал, дүгнэлтийг танилцуулж байна.

 Хэлэлцэж байгаа асуудалтай холбогдуулан асуулт асуух гишүүд байвал нэрээ өгнө үү.

 Алга байна.

 Үг хэлэх гишүүд байна уу, Батзандан гишүүнээр тасаллаа.

 **Ж.Батзандан**: Францын зээлийн хэлэлцээр байгаа. Тодорхой дүүргүүдэд дүүжин зам барих тухай хэл ам дагуулдаг төсөл байгаа гэж би ойлгож байгаа. 60 гаруй сая доллароор дүүжин замаа барина гэж оруулж ирж байна. Дүүжин замыг барихдаа дүүргийн сонголтыг хийхдээ ямар, ямар зарчим, шалгууруудыг баримталсан юм бэ? гэдгийг сонирхож байгаа юм. Хамгийн олон хүн амтай Баянзүрх дүүрэг энэ маршрутад орох уу? хамгийн их түгжрэлтэй Баянзүрх дүүрэг энэ маршрутад орж байгаа юу гэдгийг надад хэлж өгөөч. Хэн, хаана энэ маршрутыг тогтоосон юм бэ?

 **Т.Аюурсайхан**: 1 дүгээр микрофон дээр Отгонсүх дарга хариулъя.

 **Б.Отгонсүх:** Батзандан гишүүний асуултад хариулъя. Баянзүрх дүүрэг орж байгаа нэгдүгээрт. Баянзүрх дүүргийн Дарь-эх орчимд, ер нь энэ судалгааг хийхдээ Францын эрдэмтэд, Монгол улсын эрдэмтэд хамтраад 4-5 жил судалгаа хийсэн байгаа. Хүмүүсийн нягтрал, машины түгжрэл, авто замын сүлжээ гэх мэтчилэн энэ 3 үндсэн шалгуурыг үндэслээд, замын трансыг гаргасан байгаа. Тэгэхээр Баянзүрх дүүрэг дээр орсон байгаа.

 Нэгдүгээр трас буюу Баянхошуу, Ханын материал, 3-4 дүгээр хорооллын эцэс гэсэн 4.9 километр замын трас дээр ТЭЗҮ нь батлагдчихсан байгаа. Хоёрдугаар трас буюу судлагдаж байгаа трас нь Баянзүрх дүүргийн Дарь-Эхийн овоо гэж байдаг, тэндээс сансрын клонк хүртэл 3 километр гаруй, ийм замын трас судлагдаад явж байгаа. Урьдчилан ТЭЗҮ нь боловсрогдох шатандаа явж байгаа гэдгийг хэлье.

 Энэ 60.7 километр зам дээр үндсэн 2 трасын сонголтыг нь хийчихсэн байгаа. Цаашдаа бид бүхэн урагшаа аэро сити, Майдар сити гэх мэтчилэн дагуул хотууд руу хүртэл хөгжлийн чиг хандлагаар тавих боломжтой гэж үзэж байгаа.

 **Т.Аюурсайхан**: Санал хураалт явуулна.

Монгол Улсын Засгийн газар, Бүгд Найрамдах Франц Улсын Засгийн газар хооронд байгуулах Санхүүгийн хэлэлцээрийн төслийг дэмжье гэсэн саналаар санал хураалт явуулъя.

 Санал хураалтад 10 гишүүн оролцож, 60.0 хувийн саналаар дэмжигдлээ.

 Уг асуудлыг хэлэлцсэн тухай Байнгын хорооны хуралдааны тэмдэглэл болон санал дүгнэлтийг Засгийн газарт хүргүүлнэ.

 Дараагийн асуудалд оръё.

 ***Хоёр. Ажлын хэсэг байгуулах тухай***

 Монгол Улсын Засгийн газраас санаачлан 2020 оны 5 дугаар сарын 5-ны өдөр Улсын Их Хуралд өргөн мэдүүлсэн Төрийн тусгай хамгаалалтын тухай хуульд нэмэлт, өөрчлөлт оруулах тухай хуулийн төсөл болон холбогдох бусад хуулийн төслүүдийг Байнгын хорооны болон чуулганы нэгдсэн хуралдаанаар хэлэлцүүлэх бэлтгэл хангах, санал дүгнэлтийн төсөл боловсруулах үүрэг бүхий ажлын хэсгийг Нямбаатар гишүүнтэйгээр байгуулахаар шийдвэрлэж байна.

 Нямбаатар гишүүн Байнгын хорооныхоо бусад гишүүдтэй санал солилцож байгаад Байнгын хорооныхоо бүрэлдэхүүнийг тогтоно оо гэдгийг хэлье.

 Хуралдаан өндөрлөснийг мэдэгдье.

 Дууны бичлэгээс буулгасан:

 ПРОТОКОЛЫН АЛБАНЫ

 ШИНЖЭЭЧ Д.ЦЭНДСҮРЭН